recursal/SuperWikiNEXT-32B huggingface dataset:
**Béla Imrédy** (29. joulukuuta 1891 Budapest – 28. helmikuuta 1946 Budapest) oli unkarilainen poliitikko, joka toimi Unkarin pääministerinä 1938–1939.

Imrédy oli koulutukseltaan lakimies ja aloitti uransa virkamiehenä Unkarin valtiovarainministeriössä. Vuodesta 1928 hän oli johtajana Unkarin kansallispankissa. Vuosina 1932–1935 hän oli valtiovarainministerinä Gyula Gömbösin äärioikeistolaisessa hallituksessa, ja palasi sen jälkeen kansallispankkiin pääjohtajaksi. Valtionhoitaja Miklós Horthy nimitti Imrédyn Unkarin pääministeriksi 14. toukokuuta 1938, kaksi kuukautta sen jälkeen, kun Saksa oli liittänyt Itävallan itseensä. Kehityksestä huolestunut Imrédyn hallitus pyrki rajoittamaan äärioikeiston toimintaa Unkarissa ja voittamaan länsivaltojen luottamuksen, mutta samanaikaisesti se myös sääti monia taantumuksellisia lakeja. Hallitus muun muassa rajoitti juutalaisten mahdollisuuksia toimia liike-elämässä ja eri ammateissa sekä sääti uusia rajoituksia kokoontumis- ja lehdistönvapauteen. Lopulta Imrédy omaksui myös Saksaan nojanneen ulkopolitiikan. Imrédy joutui eroamaan pääministerin paikalta 16. helmikuuta 1939, kun oppositio onnistui paljastamaan hänen salatut juutalaiset sukujuurensa.

Unkarin poliittista johtoa Béla Imrédy ja Kálmán Kánya natsi-Saksan johtajan Adolf Hitlerin vieraana hänen Berchtesgadenin asunnollaan.
Imrédy jatkoi toisen maailmansodan aikana monien oikeistolaisten järjestöjen johdossa. Saksan miehitettyä Unkarin vuonna 1944 hän toimi Unkarin talousministerinä ja valjasti maan kansantalouden Saksan sotapolitiikan tueksi. Läheinen yhteistyö saksalaismiehittäjien kanssa johti siihen, että sodan jälkeen kansantuomioistuin tuomitsi hänet kuolemaan sotarikoksista.

Lähteet
-------

1. 1 2 3  Béla Imrédy (englanniksi) *Encyclopædia Britannica Online Academic Edition*. Viitattu 20.2.2014.

Aiheesta muualla
----------------

* Kuvia tai muita tiedostoja aiheesta **Béla Imrédy** Wikimedia Commonsissa

|  |  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- | --- |
| 

| Auktoriteettitunnisteet Muokkaa Wikidatassa |
| --- |
|  |
| Kansainväliset | 
* FAST
* ISNI
* VIAF
* WorldCat

 |
|  |
| Kansalliset | 
* Ranska
* BnF data
* Saksa
* Israel
* Yhdysvallat
* Puola

 |
|  |
| Henkilöt | 
* Deutsche Biographie

 |

 |
**Quaker Oats Company** on yhdysvaltalainen elintarvikealan yritys, joka on ajoittain toiminut muillakin aloilla. Se yhdistyi Pepsin kanssa vuonna 2001. Yrityksellä ei ole, eikä ole ollut, mitään tekemistä kveekarien kanssa.

Ohiolainen kaurahiutaleita valmistanut mylläri Henry Seymour rekisteröi vuonna 1877 tuotemerkikseen kveekarin (Quaker), koska koki kveekarien arvojen kuvaavan valmistamiaan kaurahiutaleita. Henry Parsons Crowell osti vuonna 1881 yrityksen, ja sen arvokkaan tuotemerkin. Useita myllyjä liittyi yhteen yhtiöksi, joka otti 1901 nimekseen Quaker Oats Company. Se kokeili markkinoinnissaan monia ennennäkemättömiä asioita kuten kuluttajapakkaukseen painettuja leivontaohjeita.

1890-luvun lama oli hankalaa aikaa monille elintarvikeyhtiöille, mutta Henry Parsons Crowell onnistui markkinoimaan kaurapuuroa ravitsevana ja edullisena aamiaisruokana.

Quaker Oats osti leluyhtiö Fisher-Pricen vuonna 1969 ja irrotti sen erilliseksi pörssiyhtiöksi vuonna 1991.

Vaikka puuroaineiden ja aamiaismurojen kulutus väheni 1900-luvun lopulla, Quaker Oats teki edelleen hyvää tulosta myymällä muropatukoita. Pepsi osti Quaker Oatsin vuonna 2001, ja sai näin haltuunsa urheilujuomamerkin Gatorade.

Lähteet
-------

1. ↑  Frequently Asked Questions *Quakers Aotearoa*.  2022. Viitattu 1.11.2022. (englanniksi)
2. ↑  Quakers and chocolate *Quakers*. Viitattu 1.11.2022. (englanniksi)
3. ↑  Our Oat Origins *Quaker Oats*.  Arkistoitu 15.2.2018. Viitattu 17.2.2018.
4. ↑  Henry Parsons Crowell – Quaker Oats *Giants for God*. Viitattu 17.2.2018.
5. ↑  Quaker Sets Spinoff Of Fisher-price *Chicago Tribune*.  1990. Viitattu 17.2.2018.
6. ↑  PepsiCo Said to Acquire Quaker Oats for $13.4 Billion in Stock *NY Times*. Viitattu 17.2.2018.

Aiheesta muualla
----------------

* Kuvia tai muita tiedostoja aiheesta **Quaker Oats Company** Wikimedia Commonsissa
Timo Kautonen vuonna 1965.
**Timo Kautonen** (s. 12. maaliskuuta 1945 Lahti, Suomi) on suomalainen jalkapalloilija, joka on toiminut peliuransa päätyttyä myös valmentajana ja joukkueenjohtajana. Siviiliammatteja 173 senttimetriä pitkällä Kautosella on ollut useita: hän on toiminut huoltoneuvojana, työnjohtajana, autonkorjaajana ja automestarina. Pelipaikaltaan hän oli keskuspuolustaja.

"Tilli" Kautonen aloitti peliuransa Lahden Reippaassa, jota hän edusti vuosina 1963–1978 ja 1984. Hän pelasi koko uransa ajan synnyinkaupungissaan. Muita seuroja olivat Lahden Palloseura, jossa hän pelasi vuosina 1980–1982 ja 1985 sekä Lahden Kuusysi (1982–1983). Kautonen voitti Suomen mestaruuden neljä kertaa, vuosina 1963, 1967 ja 1970 Reippaassa sekä vuonna 1982 Kuusysissä. Yhteensä hän pelasi 384 ottelua SM-tasolla. Suomen Cupissa Kautonen oli vieläkin menestyksekkäämpi. Hän voitti cupin ennätykselliset kahdeksan kertaa: Reippaassa 1964, 1972–1976 ja 1978 sekä Kuusysissä vuonna 1983. Lisäksi hän oli kolme kertaa häviämässä cupin loppuottelua.

Suomen A-maajoukkueessa Kautonen pelasi ensi kerran vuonna 1964 ollessaan 19-vuotias. Kyseessä oli Suomen ja Ruotsin välinen ottelu, jonka Suomi voitti maalein 1–0. A-maaotteluita kertyi lopulta 47 kappaletta, olympiajoukkueen maaotteluita neljä ja poikien maaotteluita kaksi. Hän oli Suomen A-maajoukkuehistorian ensimmäinen kentältä ulosajettu pelaaja. 

Kautonen sai Vuoden jalkapalloilija -palkinnon kahdesti, vuosina 1967 ja 1970. Jälkimmäisenä vuonna hän sai vastaavan tunnustuksen myös Urheilutoimittajain liitolta. Vuonna 2004 Timo Kautonen palkittiin Palloliiton Captain’s Ball palkinnolla. Suomalaisen jalkapalloilun Hall on Fameen Kautonen nimettiin vuonna 2005.

Myös Kautosen veljet Mikko ja Olli ovat entisiä jalkapalloilijoita, ja kaikki kolme olivat voittamassa vuoden 1970 Suomen mestaruutta. Kautosen pojat Turo (s. 1969) ja Tommi (s. 1971) ovat niin ikään entisiä SM-tason pelaajia.

Lähteet
-------

* Arponen, Antti O. & Heinonen, Markku & Kanerva, Juha & Tamminen, Juha & Tikander, Vesa: *Jalkapallon pikkujättiläinen*. WSOY, 2003. ISBN 951-0-27037-7.
* Lautela, Yrjö & Wallén, Göran: *Rakas jalkapallo. Sata vuotta suomalaista jalkapalloa*. Teos, 2007. ISBN 9789518510683.
Leïla Kilani, kuvattu Pariisin elokuvajuhlissa vuonna 2011
**Leïla Kilani** (s. 1970 Casablanca) on marokkolainen elokuvaohjaaja, käsikirjoittaja ja tuottaja.

Elämänvaiheita
--------------

Kilani opiskeli Ranskassa Välimeren alueen historiaa ja kulttuuria ja valmistui Pariisin Sosiaalitieteiden oppilaitoksesta. 1990-luvun lopun ja 2000-luvun alun hän työskenteli vapaana journalistina. Hänen ensimmäinen elokuvansa oli dokumenttielokuva *Tanger, La Reve De Bruleurs* joka valmistui vuonna 2002. Se kertoo nuorista Tangeriin muuttaneista siirtolaisista, jotka yrittävät saada elämänsä järjestykseen. 

Kilanin seuraava elokuva oli myös dokumentti, nimeltään *Zad Moultaka* ja se ilmestyi vuonna 2003. Hänen kuuluisin dokumenttinsa *Nos Lieux Interdits* ilmestyi vuonna 2008. Se kertoo marokkolaisten elämästä 1970-luvulla, kuningas Hassan II:n valtakaudella. Se palkittiin vuonna 2009 Afrikan elokuva- ja televisiofestivaaleilla. 

Vuonna 2011 Kilani siirtyi fiktiivisiin elokuviin. Tuolloin ilmestyi elokuva *Sur La Planche* joka on kuvaus nuorista naisista, joita alkaa rikollisuus kiehtoa. Se tapahtuu Tangerissa. Se esitettiin ensi kerran Cannesin elokuvajuhlilla.

Lähteet
-------

1. ↑
2. 1 2


|  |  |  |  |  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- | --- | --- | --- | --- |
| 

| Auktoriteettitunnisteet Muokkaa Wikidatassa |
| --- |
|  |
| Kansainväliset | 
* ISNI
* VIAF
* WorldCat

 |
|  |
| Kansalliset | 
* Ranska
* BnF data
* Saksa
* Israel
* Yhdysvallat
* Alankomaat

 |
|  |
| Henkilöt | 
* Deutsche Biographie
* Elonet

 |
|  |
| Muut | 
* IdRef

 |

 |
**Salovesi** on karu ja humuspitoinen järvi Lohjan pohjoisosassa luoteisella Uudellamaalla. Sen pinta-ala on 1,4 neliökilometriä. Etäisyys Lohjan keskustasta on 38 kilometriä pohjoiseen.

Maantiede
---------

Muodoltaan hevosenkenkää muistuttava Salovesi on leveimmillään lännessä, runsaat puoli kilometriä. Pohjoisosa on varsin rikkonaista saarten ja salmien mosaiikkia, itäosa on kapea ja vähäsaarinen. Saloveden kaakkoista osaa kutsutaan Pikku Salovedeksi. Sen lounaispuolella on muusta Salovedestä lähes erilleen kuroutunut Kahilainen. Saloveden läntistä ja itäistä osaa erottaa Pöksänmaa (yli 140 metriä mpy). Saloveden metsäisillä rannoilla on jonkin verran pientaloja.

Salovedessä on 37 saarta ja luotoa, joista kolme on yli hehtaarin laajuisia ja viisitoista alle aarin laajuisia. Suurimmat saaret ovat pohjoisosan Isosaari, Puttisaari ja Halkosaari. Ne ovat myös luonnonsuojelualuetta ja mökittämättömiä.

Saloveden syvin kohta, 15,4 metriä, sijaitsee altaan koillisosassa Isosaaren eteläpuolella, Puttisaaren länsipuolella on 14,6 metrin syvänne. Altaan länsiosa on syvimmillään noin seitsemän metriä. Pikku Saloveden koillisosassa on 8,6 metrin syvänne, mutta pääosin Pikku Salovesi kuten myös Kahilainen on hyvin matalaa.

Saloveden luoteisosaan laskee Jokisillanjoki Heinjärvestä, joka sijaitsee noin 800 metriä länteen. Saloveden vedet laskevat Kahilaisen kautta kaakkoon Saarijärveen. Heinjärven korkeustaso on vain 0,1 metriä Salovettä ylempi ja Saarijärven vain 0,2 metriä Salovettä alempi.

Saloveden ekologinen tila on erinomainen, tilavuus on 4,63 miljoonaa kuutiometriä.

Salovesi (23.064.1.001) kuuluu Saloveden-Heinlammen valuma-alueeseen (23.064), joka on kolmannen jakovaiheen vesistö Karjaanjoen vesistössä (23). Toinen jakovaihe on Pusulanjoen alue (23.06). Saloveden-Heinlammen alue sijaitsee Uudenmaan ja Varsinais-Suomen rajaseudulla ja siihen kuuluu viisi vähintään hehtaarin laajuista vakavettä: Heinjärvi, Salovesi, Vahalammi, Talolammi ja Luokkolammi. Valuma-alue sijaitsee Karjaanjoen vesistön luoteisosassa.

Lähteet
-------

1. 1 2 3 4 5 6  Salovesi, vakavesi, Lohja
2. 1 2 3 4 5 6 7 8 9 10  Ympäristö.fi : Ympäristötiedon hallintajärjestelmä Hertta Ympäristötiedon hallintajärjestelmä Hertta. Viitattu 1.5.2021.
3. 1 2 3 4 5 6  Salovesi *Vesientila.fi*. Länsi-Uudenmaan vesi ja ympäristö ry. Viitattu 3.5.2021.
4. ↑  Salovesi. Järviwiki. Viitattu 1.5.2021.
5. ↑  Saloveden - Heinlammen valuma-alue (23.064). Järviwiki. Viitattu 2.5.2021.
Venäläistaiteilija Vasili Vereštšaginin maalaus *Lezginka* (1867).
 Lezginit tanssimassa lezginkaa Ahtyn kylässä Dagestanin alueella (1900),
**Lezginka** (lezgiksi лезги кьуьл, ven. лезгинка, tatiksi l*əzgihəngi,* azer. *ləzginka* tai azer. *ləzgihəngi*) on venäläinen yhteisnimitys alun perin kaikille kaukasialaisille tansseille, joiden tahtilaji on kuusi kahdeksasosaa. Lezginka voi olla yksin- tai paritanssia. Soolotanssin esittäjänä toimii useimmiten mies, jolla saattaa olla kädessään perinteinen miekka. Melodia on dynaaminen ja tempo nopea. Yleensä virheellisesti luullaan tanssin liittyvän ainoastaan lezgeihin, mutta 1800-luvun loppuun asti venäläiset käyttivät nimitystä "lezgi" kaikista Dagestanin ylängön asukkaista. Lezginka on perinteinen tanssilaji myös Tšetšeniassa, Ingušiassa ja Pohjois-Azerbaidžanissa.*lähde?*

Lähteet
-------

1. ↑  Ləzgihəngi *azerdict.com*.  Arkistoitu 5.1.2019.  Azerbaijani
2. ↑  Умаханова, Алла Мусаевна. Хореография народов Южного Дагестана. Russian Academy of Science, Scientific Centre of Dagestan, Makhachkala, 1993
3. ↑  Lezgins*lähde tarkemmin?*
4. ↑  Победа, вызов, страсть, кинжал, осел и демоническая сила *etokavkaz.ru*.
Kartta kaikkien vuoden 2014 hurrikaanien ja myrskyjen radoista, väritettynä Saffirin-Simpsonin hurrikaaniasteikon mukaan: punainen 5, tummanoranssi 4, oranssi 3, keltainen 2, vaaleankeltainen 1. Sinisten pallukoiden avulla esitetään trooppinen myrsky.
**Vuoden 2014 Atlantin hurrikaanikausi** käsittää hurrikaanit ja niitä heikommat trooppiset myrskyt, joita nimettiin Atlantilla 1. kesäkuuta – 29. marraskuuta 2014.

Kausi oli keskimääräistä rauhallisempi: vain yksi hurrikaani tuli maihin Yhdysvaltojen itärannikolla. Kauden aikana muodostui yhdeksän trooppista matalapainetta, joista kahdeksan sai nimen. Lukumäärä on pienin vuoden 1997 jälkeen.

Matalapaine on trooppinen, jos siinä ei ole keskileveysasteiden matalapaineille tyypillisistä rintamarakennetta ja se on silti aktiivinen yli 24 tuntia ja jos se muodostuu tropiikissa tai subtropiikissa. Trooppista matalapainetta sanotaan trooppiseksi myrskyksi, jos sen tuulennopeuden suurin minuutin keskiarvo kymmenen metrin korkeudella on yli 32 m/s, ja hurrikaaniksi, jos tuulennopeus ylittää 33 m/s.

Myrskyt
-------

Vuonna 2014 kaikkiaan kahdeksan myrskyä sai nimen. Niistä kuusi oli hurrikaaneja ja kaksi voimakkaita hurrikaaneja (Saffirin–Simpsonin hurrikaaniasteikolla vähintään luokassa 3).

**Vuoden 2014 nimetyt myrskyt**| nimi | aktiivinen | luokka |
| --- | --- | --- |
| Hurrikaani Arthur | 1.7. - 5.7. | 2 |
| Hurrikaani Bertha | 1.8. - 6.8. | 1 |
| Hurrikaani Cristobal | 23.8. - 29.8. | 1 |
| Trooppinen myrsky Dolly | 1.9. - 3.9. | 0 |
| Hurrikaani Edouard | 11.9. - 19.9. | 3 |
| Hurrikaani Fay | 10.10. - 13.10. | 1 |
| Hurrikaani Gonzalo | 12.10. - 19.10. | 4 |
| Trooppinen myrsky Hanna | 22.10 - 28.10 | 0 |
|

Kauden myrskyistä eniten kuolemantapauksia aiheutti hurrikaani Cristobal, joka pysyi lähes koko ajan merialueilla. Seitsemän ihmistä sai surmansa: kaksi heistä hukkui Yhdysvaltojen itärannikolla, neljä kuolemaa liittyi tulviin Hispaniolan saarella ja yksi kuolema tulvaan Providencialesin saarella Turks- ja Caicossaarilla.

Kauden voimakkain myrsky oli Gonzalo, joka voimistui Saffirin–Simpsonin hurrikaaniasteikolla luokkaan 4. Se oli Atlantin voimakkain hurrikaani vuoden 2010 hurrikaani Igorin jälkeen.

Hurrikaani Arthur oli vuoden 2014 ainoa Yhdysvaltojen manneralueelle tullut hurrikaani ja voimakkain sellainen kuuteen vuoteen. Se ei aiheuttanut kuolemantapauksia Yhdysvalloissa, ja sen aineelliset tuhot olivat vähäiset tuon suuruusluokan myrskyksi.

Sekä Fay että Gonzalo tekivät pahoja tuhoja Bermudalla 12. ja 18. lokakuuta.

Lähteet
-------

1. 1 2  NOAA: Atlantic Hurricane Season Stays Quiet as Predicted US Dept. of Commerce. Viitattu 12.1.2015.
2. 1 2 3 4 5  2014 Hurricane Season in Review: Eight Things We'll Remember  1.12.2014. weather.com. Viitattu 14.1.2015.
3. ↑  What is a tropical disturbance, a tropical depression, or a tropical storm ? *Frequently Asked Questions] NOAA AOML*
4. ↑  2014 Atlantic Hurricane Season National Hurricane Center NOAA. Viitattu 12.1.2015.


|  |  |  |  |
| --- | --- | --- | --- |
|  | Edeltäjä:**Vuoden 2013 Atlantin hurrikaanikausi** | **Hurrikaanit Atlantilla** | Seuraaja:**Vuoden 2015 Atlantin hurrikaanikausi** |
**Pentti Kalervo Hakulinen** (s. 30. syyskuuta 1947 Pielavesi) on entinen Kajaanin kaupunginjohtaja, Haapaveden ja Siilinjärven kunnanjohtaja sekä Audiatorin toimitusjohtaja (2002–2010). Hän on työskennellyt myös muun muassa sisäministeriössä ja sosiaali- ja terveysministeriössä. Tasavallan presidentti Tarja Halonen myönsi Hakuliselle kaupunkineuvoksen arvonimen 12. kesäkuuta 2009.

Hakulinen on istunut muun muassa Kainuun Sähkö Oy:n hallituksessa (1997–2001), Kajaanin kehittämiskeskuksen johtokunnan puheenjohtajana (1995–1999) ja Suomen Kuntaliiton hallituksen varapuheenjohtajana (1993–2002).

Koulutukseltaan Hakulinen on hallintotieteiden maisteri Tampereen yliopistosta. Hän oli keskustan ehdokas Vantaalla vuoden 2012 kuntavaaleissa, joissa ylsi varasijalle.

Hakulinen asuu Vantaalla. Hän oli naimisissa Pirjo Ala-Kapeen kanssa. Hakulisella on kaksi lasta.

Lähteet
-------

1. 1 2  Hakulinen Pentti *HS Vaalikone*.  Arkistoitu 19.12.2013. Viitattu 19.12.2013.
2. ↑  Vähätupa, Raija: Pirjo Ala-Kapee ja Pentti Hakulinen: Katse eteenpäin! *Eeva.fi*.  27.10.2009.  Arkistoitu 23.9.2015. Viitattu 19.12.2013.
Kartta hurrikaanien ja myrskyjen radoista, väritettynä Saffirin-Simpsonin hurrikaaniasteikon mukaan: punainen 5, tummanoranssi 4, oranssi 3, keltainen 2, vaaleankeltainen 1. Sinisten pallukoiden avulla esitetään trooppinen myrsky.
**Vuoden 2011 Atlantin hurrikaanikausi** käsittää hurrikaanit ja niitä heikommat nimetyt trooppiset myrskyt Atlantilla 1. kesäkuuta - 29. marraskuuta 2011. 

Matalapaine on trooppinen, jos siinä ei ole keskileveysasteiden matalapaineille tyypillisistä rintamarakennetta ja se on silti voimissaan yli 24 tuntia ja jos se muodostuu tropiikissa tai subtropiikissa. Trooppista matalapainetta sanotaan trooppiseksi myrskyksi, jos sen tuulennopeuden suurin minuutin keskiarvo kymmenen metrin korkeudella on yli 32 m/s, ja hurrikaaniksi, jos sen tuulennopeus ylittää 33 m/s.

Kausi alkoi eräänlaisella ennätyksellä, kun kahdeksan ensimmäistä nimettyä myrskyä jäi trooppisen myrskyn tasolle eikä kehittynyt hurrikaaneiksi. Edellinen ennätys (kuusi myrskyä) oli vuodelta 2002.

Trooppisten myrskyjen ja hurrikaanien nimet tiedetään jo etukäteen, sillä ne poimitaan järjestyksessä listalta: Arlene, Bret, Cindy, Don, Emily, Franklin, Gert, Harvey, Irene, Jose, Katia, Lee, Maria, Nate, Ophelia, Philippe, Rina, Sean, Tammy, Vince, Whitney, Alpha, Beta, Gamma. Ne ovat vuorotellen miesten ja naisten nimiä. Aakkoslistasta on kuitenkin poistettu kirjaimet Q, U, X, Y ja Z, koska niillä alkavia nimiä ei ole englannin kielessä tarpeeksi. Kuusi listaa kiertää niin, että samat nimet tulevat käyttöön kuuden vuoden välein, joten vuonna 2011 käytettiin samoja nimiä kuin vuonna 2005. Paljon tuhoa aiheuttaneiden tai muuten huomattavien myrskyjen (kuten Hurrikaani Katrina, Hurrikaani Wilma) nimet on "jäädytetty", kuten kuuluisien joukkuepelaajien pelinumerot. Jos vuodessa havaitaan enemmän kuin 21 hirmumyrskyä, niiden niminä aletaan käyttää kreikkalaisia kirjaimia (alpha, beta, gamma...). Vuonna 2005 käytöstä poistettiin Dennis, Katrina, Rita, Stan ja Wilma, joten vuonna 2011 uusia nimiä olivat Don, Katia, Rina, Sean ja Whitney.

Hurrikaanit
-----------

Trooppisista myrskyistä hurrikaaneiksi asti voimistuivat seuraavat myrskyt:

* Hurrikaani Irene 20.-29. elokuuta
* Hurrikaani Katia 30. elokuuta - 10. syyskuuta
* Hurrikaani Maria 6.-16. syyskuuta
* Hurrikaani Nate 7.-11. syyskuuta
* Hurrikaani Ophelia 20. syyskuuta - 3. lokakuuta
* Hurrikaani Philippe 24. syyskuuta - 8. lokakuuta
* Hurrikaani Rina 23.-28. lokakuuta

Lähteet
-------

1. ↑  What is a tropical disturbance, a tropical depression, or a tropical storm ? *Frequently Asked Questions] NOAA AOML*
2. ↑  Ho-hum Tropical Storm Gert makes hurricane season history Sun Sentinel
3. ↑  About Names National Hurricane centre NOAA
4. ↑  Tropical Cyclone Naming History and Retired Names National Hurrican Centre NOAA
5. ↑  2011 Atlantic Hurricane Season (Arkistoitu – Internet Archive) NHC NOAA

Aiheesta muualla
----------------

* Kuvia tai muita tiedostoja aiheesta **Vuoden 2011 Atlantin hurrikaanikausi** Wikimedia Commonsissa

|  |  |  |  |
| --- | --- | --- | --- |
|  | Edeltäjä:**Vuoden 2010 Atlantin hurrikaanikausi** | **Hurrikaanit Atlantilla** | Seuraaja:**Vuoden 2012 Atlantin hurrikaanikausi** |
**Leòdhas agus na Hearadh** (engl. *Lewis and Harris*) on Hebridien saariryhmän pohjoisin saari Skotlannissa. Saari jakautuu kahteen osaan, joista pohjoisempi on Isle of Lewis ja eteläisempi Na Hearadh. Saaren pohjoisosassa Lewisillä sijaitsee saaren ja koko Hebridien suurin kaupunki Steòrnabhagh, josta on lauttayhteys Skotlannin mannermaalle Ullapoolin rannikkokylään. Saari on Ison-Britannian ja Irlannin jälkeen kolmanneksi suurin Brittein saarista.

Leòdhas agus na Hearadhilla on noin 21 000 asukasta. Alle 2 000 heistä asuu Harrisin puolella. Saari on gaelin kielen vahvimpia puhuma-alueita, ja yli 50% saaren asukkaista osaa kieltä.

Saaren tärkein tuote on omaleimainen villakangas *Harris tweed*. Saarelle tulee päivittäin kolme tai neljä lentoa Glasgowista. Autolla ja lautalla saman matkan taittamiseen kuluu kahdeksan tuntia.

Lähteet
-------

1. 1 2  'Faith, language and soil have helped to define Lewis and Harris ... the island calls us all back' The Guardian. Viitattu 8.11.2014.

Aiheesta muualla
----------------

* Kuvia tai muita tiedostoja aiheesta **Leòdhas agus na Hearadh** Wikimedia Commonsissa
**Patastenmäki** on kaupunginosa Riihimäellä. Kaupunginosa on kokonaisuudessaan omakotitaloaluetta. Asukasluku oli 712 vuonna 2015. Alueella on arkkitehtien Martti ja Marjatta Jaatisen suunnittelema, vuonna 1957 valmistunut Patastenmäen tiilikoulu.

Patastenmäen alue kuului alkujaan Hausjärven kauppalaan ja Erkylän kartanon maihin, mutta sinne alkoi jo 1800-luvun lopulla levitä asutusta Riihimäeltä. Asutuksen kasvua voimisti mäen kupeeseen perustettu turvepehkutehdas, minkä vuoksi aluetta kutsuttiin myös Sammaltehtaanmäeksi.

Riihimäen erkaantuessa Hausjärvestä itsenäiseksi kauppalaksi jäi Patastenmäen alue Hausjärven puolelle, mutta Riihimäen kauppala anoi jo vuonna 1924 alueen liittämistä Riihimäkeen. Anomus kaatui Hausjärven vastustukseen. Asia nostettiin uudelleen esille 1930-luvulla, jolloin Hausjärvi suhtautui asiaan myönteisesti. Sota kuitenkin keskeytti liitosprosessiin ja vasta kesällä 1945 Patastenmäki liitettiin valtioneuvoston päätöksellä osaksi Riihimäen kauppalaa. Vuonna 1949 alue asemakaavoitettiin kaupunginosaksi.

Lähteet
-------

1. ↑  Tilastokirja 2016 - Riihimäki Kotikaupunki (Arkistoitu – Internet Archive) (sivu 10, kohta Peltosaari-Patastenmäki-Uhkola, kohta Patastenmäki, vuosi 2015), riihimaki.fi, viitattu 31.7.2020
2. ↑  Arkkitehtejä Riihimäkeä suunnittelemassa - Riihimäki-Seura ry (kohta Martti ja Marjatta Jaatinen), riihimakiseura.fi, viitattu 31.7.2020.
3. 1 2  Juho Haavisto & Sami Louekari - Riihimäen jälleenrakennuskauden pientaloaluetarkastelu, Patastemäki - Kumela - Hirsimäki - Petsamo (sivu 27 - Aluettainen tarkastelu, kohta Patastemäki 1. Alueen historia), docplayer.fi, viitattu 31.7.2020
4. ↑  Riihimäen rakennetut kulttuuriympäristöt 2020 (Arkistoitu – Internet Archive) (sivulla 12), *riihimaki.fi*, viitattu 24.9.2020.
Wikibooks 
Wikikirjastossa on aihe: **Slaavilainen puolustus**. 

*Tässä artikkelissa käytetään algebrallista merkintätapaa kuvailemaan shakkisiirtoja.*

**Slaavilainen puolustus** on shakkiavaus, joka alkaa yleensä siirroilla

1.d4 d5 2.c4 c6
Slaavilainen puolustus on yksi tärkeimmistä torjutun kuningatargambiitin muunnelmista ja mustan suosituin vastaus kuningatargambiittiin.

Slaavilaista puolustusta ovat pelanneet lähes kaikki maailmanmestarit (esimerkiksi Vasili Smyslov, Vladimir Kramnik ja Viswanathan Anand) ainakin jossain vaiheessa uraansa, ja tämän hetken huipuista muun muassa Aleksei Shirov, Vasyl Ivantšuk ja Aleksandr Morozevitš ovat säilyttäneet avauksen keskeisenä osana avausrepertuaariaan.

Slaavilainen puolustus on mustalle luonnollinen tapa taistella keskeisten keskustaruutujen kontrollista. Siirto 2...c6 tukee d5-sotilasta, ja samalla se jättää mustan vaalearuutuiselle lähetille mahdollisuuden tulla peliin mukaan toisin kuin kuningatargambiitti, jossa siirto 2...e6 tukkii lähetin diagonaalin. Slaavilainen puolustus on tunnettu kauan, ja avausmuodin vaihdellessa avauksen suosituimmat muunnelmat ovat kehittyneet vaihtelevasti.

Muunnelmia
----------

Valkean suosituimmat jatkosiirrot ovat suosituimmuusjärjestyksessä: 3.Rf3, Rc3, cxd5 ja e3. Näistä jatkoista kaikki, vaihtomuunnelmaa lukuun ottamatta, tarjoavat valkealle tilastollisesti paremmat voittomahdollisuudet. Vaihtomuunnelmassa musta tasoittaa tilanteen ja pääsee jopa hieman voitolle.

**Klassinen slaavilainen**

`3.Rc3 Rf6 4.Rf3 dxc4`
**Merano-slaavilainen**

`3.Rc3 Rf6 4.Rf3 e6 5.e3`
**Botvinnik-slaavilainen**

`3.Rc3 Rf6 4.Rf3 e6 5.Lg5`
**a6-slaavilainen**

`3.Rc3 Rf6 4.Rf3 a6`
**Vaihtomuunnelma**

`3.cxd5 cxd5`
Slaavilainen puolustus voi muuntua myös semi-slaavilaiseksi puolustukseksi, jos musta pelaa siirron ...e6.

Katso myös
----------

* Kuningatargambiitti

Lähteet
-------

1. ↑  COE
2. 1 2  COE
Erilaisia pateita
**Patee** (ransk. *pâté*) on uunivuoassa vesihauteessa kypsennetty taikina- tai silavapäällyksinen mureke. Pateehen käytetään usein jauhettua sianlihaa, silavaa, sianmaksaa, vasikkaa, kananmunaa, jauhoja, sipulia, valkosipulia ja konjakkia. Sekoitus kiedotaan silavaan ja kypsennetään umpinaisessa uunivuoassa. Jäähtymisen jälkeen sitä säilytetään jääkaapissa, missä sen maku kehittyy edelleen.

Pateet olivat Ranskassa alun perin aina kuorrutettu taikinalla (*pâte*), ja niitä kutsuttiin nimellä *pâté en croûte*. Nykyisin pateita valmistetaan myös ilman taikinakuorta. Patee tarkoittaa nykyään suunnilleen samaa kuin terriini. Ranskalaiset nauttivat pateita etenkin alkupaloiksi.

Lähteet
-------

* Dominé, André: *Culinaria Makujen Eurooppa*. Dominé, André & Römer, Joachim & Ditter, Michael (päätoimittajat). Könemann, 2001 (alkuteos 1999). ISBN 3-8290-5810-1.

### Viitteet

1. ↑  Ruoka-alan vierassanoja  2007. Kotus.  Arkistoitu 5.3.2016. Viitattu 19.7.2013.
2. ↑  Kump, Peter: A Pate Is Almost As Easy As Its Cousin, Meatloaf  26.3.1987. Chicago Tribune. Viitattu 19.7.2013.
3. ↑  Dominé 2001, s. 363

Aiheesta muualla
----------------

* Kuvia tai muita tiedostoja aiheesta **Patee** Wikimedia Commonsissa
Mosab Hassan Yousef vuonna 2019.
**Mosab Hassan Yousef** (arabiaksi: مصعب حسن يوسف ,s. 1978 Ramallah) on palestiinalainen vakooja, joka on auttanut Israelia Hamasin vastaisessa työssä.

Elämäkerta
----------

Mosab Hassan Yousef on yhden Länsirannan Hamas-johtajan Hassan Yousefin poika. Israelin turvallisuuspalvelu Shin Betin agentit pidättivät hänet vuonna 1996. Niihin aikoihin Shin Bet värväsi hänet vakoojaksi ja hänet vapautettiin vankilasta vuonna 1997.

Vakoojan työssä Yousefia pidettiin yhtenä Shin Betin luotettavimmista lähteistä Hamasin johtoportaassa, minkä vuoksi häntä kutsuttiin "vihreäksi prinssiksi" viittauksena islamistiryhmän lipun väriin ja sukulaissuhteeseen Hamas-liikkeen perustajaan. Tiedustelutiedot, joita hän toimitti Israelille, johtivat useiden terroristisolujen paljastumiseen ja estivät kymmeniä itsemurhaiskuja ja salamurhayrityksiä israelilaiskohteisiin.

Vuonna 1999 Mosab kääntyi kristityksi. Hän pakeni Länsirannalta vuonna 2007, jonka jälkeen hän on elänyt Kaliforniassa. Hänen omaelämäkertansa on julkaistu nimellä "Son of Hamas: A Gripping Account of Terror, Betrayal, Political Intrigue, and Unthinkable Choices" (ISBN 1414333072), ja sen on kirjoittanut Ron Brackin.

Lähteet
-------

* Issacharoff, Avi: Haaretz exclusive: Hamas founder's son worked for Shin Bet for years *Haaretz.com*.  24.2.2010. Viitattu 24.2.2010. (englanniksi)
* Harel, Amos: When Palestinians keep Israelis safe *Haaretz.com*.  24.2.2010. Viitattu 24.2.2010. (englanniksi)

### Viitteet

1. ↑  Vihreä prinssi *Helsingin Sanomat*.  22.6.2011. Viitattu 2.4.2018.


|  |  |  |  |  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- | --- | --- | --- | --- |
| 

| Auktoriteettitunnisteet Muokkaa Wikidatassa |
| --- |
|  |
| Kansainväliset | 
* FAST
* ISNI
* VIAF
* WorldCat

 |
|  |
| Kansalliset | 
* Ranska
* BnF data
* Saksa
* Israel
* Suomi (KANTO)
* Yhdysvallat
* Japani
* Tšekki
* Alankomaat
* Puola

 |
|  |
| Henkilöt | 
* Deutsche Biographie

 |
|  |
| Muut | 
* IdRef

 |

 |
**Silvano Barco** (s. 5. toukokuuta 1963) on italialainen maastohiihtäjä. Maailmancup-tasolla Barco kilpaili vuosina 1985–1996. Maailmancupin osakilpailussa hän sijoittui kolme kertaa palkintokorokkeelle ja seitsemän kertaa kymmenen parhaan joukkoon. Calgaryn olympialaisissa 1988 hän hiihti viidenneksi sijoittuneen Italian joukkueen avausosuuden. MM-kisoissa hän sijoittui kymmenenneksi 15 kilometrin vapaan kilpailussa sekä Lahdessa 1989 että Val di Fiemmessä 1991.

Uransa jälkeen Barco on kertonut käyttäneensä veritankkausta ennen Calgaryn olympialaisia 1988.

Hiihtouransa jälkeen Barco asui pitkään Suomessa. Hän oli naimisissa suomalaisen naisen kanssa. Barco muutti takaisin Italiaan vuonna 2020. Suomessa hän työskenteli muun muassa suksihuoltajana. Hän myös kilpaili Suomessa hiihdossa muun muassa maakuntaviestissä ja veteraanien SM-viesteissä edustaen Espoon Tapioita.

Näyttelijä Eric Barco on Silvano Barcon poika.

Lähteet
-------

* Silvano Barco Kansainvälinen hiihtoliitto (FIS).  (englanniksi)

### Viitteet

1. ↑  Staffetta 4x10 km uomini *Torino 2006*.  Arkistoitu 26.5.2012. Viitattu 12.3.2015. (italiaksi)
2. ↑  Virtanen, Matti: Valmentaja suositteli veritankkausta (Arkistoitu sivu)  11.9.2000. Yle.  Arkistoitu 29.4.2013. Viitattu 12.3.2015.
3. ↑  Silvennoinen, Santtu: Tarina kuin mafiaelokuvasta - ex-hiihtotähti muistelee veritankkausta lastenhuoneessa: "Ajattelin, että tämä ei voi olla oikein"  26.2.2017. Iltalehti. Viitattu 13.5.2023.
4. 1 2  Silvennoinen, Santtu: Silminnäkijä matkasi hiihtokisoihin – Paljastaa näyn Venäjän rajalla: "Paha ja kylmä fiilis" *www.iltalehti.fi*.  2.5.2023. Viitattu 13.5.2023.
5. ↑  Pummit penkalla: Pulveria pintaan – näin se sujuu! *Yle Urheilu*.  12.3.2015. Viitattu 12.3.2015.
6. ↑
7. ↑   (Arkistoitu – Internet Archive)
Mosalskin vaakuna.
**Mosalsk** (ven. Моса́льск) on kaupunki Kalugan alueella Venäjällä. Se sijaitsee pienen Možaika-joen varrella 93 kilometriä Kalugasta länteen. Kaupunki on Mosalskin piirin keskus. Asukkaita on 4 000 henkeä (vuonna 2008).

Mosalsk mainitaan ensimmäisen kerran vuonna 1231, jolloin se kuului Tšernigovin ruhtinaskuntaan. Sittemmin se oli Mosalskin lääniruhtinaskunnan keskus ja sen jälkeen kuului Liettuaan. Iivana III:n joukot valtasivat kaupungin vuonna 1493. Lopullisesti se liitettiin Venäjään 1500-luvun alussa. Vuonna 1776 siitä tuli Kalugan lääniin kuuluneen kihlakunnan keskus.

1800-luvun puolivälissä Mosalsk oli huomattava maataloustuotteiden tukkukaupan keskus. Toisen maailmansodan lokakuusta 1941 tammikuuhun 1942 se oli saksalaisten miehittämä. Nykyään kaupungissa on konepaja, pellavanjalostuslaitos ja elintarviketeollisuutta. Nähtävyyksiin kuuluu pyhän Yrjön kirkko vuodelta 1745.

Lähteet
-------

* *Goroda Rossii: entsiklopedija*, s. 264–265. Moskva: Bolšaja Rossijskaja Entsiklopedija, 1994. ISBN 5-85270-026-6.

Aiheesta muualla
----------------

* Epävirallinen kaupunkisivusto (venäjäksi)
**Nivelax** on kylä Kemiönsaaren kunnassa. Kylä sijaitsee Västanfjärdin länsireunalla suunnilleen Björkbodan ja Lammalan puolivälissä.

Nivelax lähikylineen muodostaa Västanfjärdin toisen keskuksen Lammalan taajaman lisäksi. Nivelaxin koulu on Västanfjärdin ainoa koulu ja lisäksi kylässä on sekatavarakauppa. Nivelaxin kyläalue rajoittuu idässä Taponjokeen ja lännessä Björkboda träskiin. Kylän asutus on sijoittunut pääosin kylän läpi kulkevan Västanfjärdintien varrelle.

Nivelax on mainittu ensimmäisen kerran vuonna 1463. Kylässä oli isojaon aikaan 1784 seitsemän tilaa. Näistä kuusi päätyi saman omistajan haltuun 1800-luvun lopulla ja lopulta ne yhdistettiin yhdeksi suurtilaksi. 1900-luvun alussa Nivelaxin kansakoulu valmistui kylään. 1900-luvun aikana Västanfjärdintien ja Galtarbyntien risteysalueelle syntyi uudisasutusta, joka laajeni sotien jälkeen siirtoväen asutuksella. Viime vuosikymmeninä kylään ei ole kuitenkaan syntynyt uutta asutusta.

Lähteet
-------

1. 1 2  Turunmaa yhteinen kulttuuriympäristömme Lounaistiedon karttapalvelu. Viitattu 27.9.2020.
2. ↑  Kansalaisen karttapaikka Maanmittauslaitos. Viitattu 27.9.2020.


|  |  |  |  |  |  |  |  |
| --- | --- | --- | --- | --- | --- | --- | --- |
| 

| * n
* k
* m
Västanfjärd |
| --- |
|  |
| Taajamat | 
* Lammala

 |
|  |
| Rekisterikyliä Västanfjärdissä | 
* Billböle
* Brännboda
* Finsjö
* Galtarby
* Gräggnäs
* Kobböle
* Misskärr
* Nivelax
* Norrlammala
* Pörtsnäs
* Sirnäs
* Söderlammala
* Södersundvik
* Tappo
* Västanfjärd
* Vesterillo
* Östanå

 |

 |
**Kickapoot** ovat yksi Pohjois-Amerikan alkuperäiskansoista. He kuuluivat algonkinien kielikuntaan ja asuivat nykyisten Michiganin ja Wisconsinin alueilla eurooppalaisten siirtokuntien saapuessa mantereelle 1600-luvulla. Kickapoiden lukumäärän uskotaan tuolloin käsittäneen noin 2 000–3 000 intiaania.

Monet heimosodat ja siirtomaavaltojen painostus työnsivät kickapoita länteen. Suuressa siirtomaasodassa (1755–1760) he tukivat Ranskaa ja sitä seuranneessa Pontiacin kapinassa he valtasivat ranskalaismielisten liittolaisheimojen kanssa brittien haltuun joutuneita linnakkeita. Yhdysvaltain vapaussodassa kickapoot sotivat Amerikan siirtokuntia vastaan ja asettuivat brittien puolelle vuoden 1812 sodassa.

Yhdysvaltain hallituksen painostamina kickapoot jättivät 1820–1830-lukujen aikana maansa Indianassa ja Illinoisissa ja siirtyivät asteittain Missouriin, Texasiin. Ja Oklahomaan. Yhdysvaltain sisällissodassa Oklahoman kickapoot pakenivat Kansasiin ja ahdistelivat etelävaltioiden kannattajia. Jokuset kansanhaarat kulkeutuivat Meksikoon ja asettuivat asumaan Rio Granden varrelle.

Suurin osa kickapoista asuu nykyään Oklahomassa, Kansasissa ja Meksikossa. Kickapoot eivät ole juurikaan sekoittuneet valkoiseen väestöön vaan pitävät yllä vanhoja heimoperinteitään. Varsinkin Oklahoman ja Meksikon kickapoot pitävät kiinteää yhteyttä toisiinsa. Vuonna 2000 Yhdysvalloissa asui 3 500 kickapoota.

Lähteet
-------

* Virrankoski, Pentti: *Yhdysvaltain ja Kanadan intiaanit: Intiaanikansojen kulttuuri ja historia Rio Grandelta Yukonjoelle*. Suomalaisen Kirjallisuuden Seuran toimituksia 605. Helsinki: Suomalaisen Kirjallisuuden Seura, 1994. ISBN 951-662-536-3.
* Santoro, Nicholas J.: *Atlas of the Indian Tribes of North America*. iUniverse, 2009 ISBN. ISBN 978-1440107955. (englanniksi)
* Waldman, Carl: *Encyclopedia of Indian Tribes*. Checkmark Book, 2006. ISBN 978-0816062744. (englanniksi)

### Viitteet

1. ↑  Santoro 2009 s. 183.
2. 1 2  Virrankoski 1994. s. 136.
3. ↑  Waldman 2006. s. 131.
4. ↑  Kickapoo History *tolatsga.org*.  Arkistoitu 28.9.2018. Viitattu 2.11.2014. (englanniksi)
5. ↑  Census 2000 PHC-T-18. American Indian and Alaska Native Tribes in the United States: 2000 *census.gov*. Viitattu 2.11.2014. (englanniksi)
**Kiban** on maalaiskunta ja sen keskuskylä Koulikoron alueen Banamban piirissä Malissa. Se sijaitsee yhdeksän kilometriä Banambasta itään. Kunnassa on 12 400 ja kylässä 8 800 asukasta (vuonna 2009).

Kibanin kunta rajoittuu pohjoisessa ja idässä Banamban piirin Toukoroban, etelässä Duguwolowulan ja lännessä Banamban kuntiin.

Kuntaan kuuluu kuusi kylää. Asukkaat ovat soninkeja, bambaroita ja fulbeja. Puhutuimmat kielet ovat bambara ja soninke. Vallitseva uskonto on islam.

Kibanin kautta kulkee Bamakosta Nionoon johtava maantie RN27. Seudun pääelinkeinot ovat maanviljely ja karjanhoito. Tärkeimmät viljelykasvit ovat durra, lehmänpapu, maapähkinä, maissi ja maapapu. Kotieläimiä ovat naudat, lampaat, vuohet, aasit ja siipikarja. Lisäksi hyödynnetään metsiä sekä harjoitetaan käsityöammatteja ja kaupankäyntiä. Kibanissa pidetään viikoittaiset markkinat.

Lähteet
-------

1. ↑  4ème Recensement Général de la Population et de l’Habitat du Mali (RGPH). Resultats definitifs. Tome 0: Repertoire des villages *instat-mali.org*.  2013.  Arkistoitu 7.1.2017. Viitattu 5.7.2018.
2. ↑  Région de Koulikoro: Carte de référence *reliefweb.int*. Viitattu 5.7.2018.
3. 1 2  Plan de sécurité alimentaire: Commune rurale de Kiban 2007-2011 *aec.msu.edu*.  2007.  Arkistoitu 13.6.2010. Viitattu 5.7.2018.
|  |
| --- |
| **Nynetjer hieroglyfein** |
| **Horus-nimi** |
| 

|  |  |  |  |  |  |  |
| --- | --- | --- | --- | --- | --- | --- |
|  |  | 

|  |
| --- |
|  |
|  |
|  |

 |  |

 |
| *Nynetjer*Jumalallinen |
| **nimi kuningasluetteloissa** |
| 

|  |  |  |  |  |  |
| --- | --- | --- | --- | --- | --- |
|  | 

|  |
| --- |
|  |
|  |
|  |

 |  |

 |
| *Baennetjer*Jumalan ba-sielu |
| **Nebty-nimi** |
| *Nynetjer*Jumalallinen |

**Nynetjer** (tai **Ninetjer**) oli muinaista Egyptiä 2. dynastian aikaan hallinnut faarao.

Nynetjerin hallitusajan kestosta tai edes sen ajankohdasta ei ole tarkkaa tietoa, sillä Nebran ja Peribsenin hallituskausien välillä hallitsi Nynetjerin lisäksi muitakin kuninkaita. Maa saattoikin olla jakautunut ja Nynetjer ei välttämättä hallinnut koko valtakuntaa. Nynetjerin hallituskausi, joka Manethon mukaan kesti noin 40 vuotta, sijoittuu siis johonkin vuosien 2865 eaa. ja 2700 eaa. väliin. 

Nynetjerin nimi on Palermon kivessä liitetty ainakin kymmenen vuoden ajan vuosittaisten juhlien yhteyteen.

Nynetjerin haudan uskotaan sijaitsevan Sakkarassa, jossa sijaitsee (huonolaatuiseen) peruskallioon hakattu hauta. Haudan pohjapiirustusta on jouduttu todennäköisesti muuttamaan töiden edetessä, joten se on varsin erikoisen muotoinen. Haudassa oli löydettäessä tuhansia muumioita, jotka oli kasattu sinne Myöhäiskauden aikana ja sen jälkeen. Nynetjerin nimi on löydetty myös kahdesta mastabasta Gizassa ja Abydoksessa sekä Peribsenin haudassa olleesta kiven kappaleesta.

|  |  |  |
| --- | --- | --- |
| Edeltäjä:**Nebra** | **Egyptin faarao**2. dynastia | Seuraaja:**Peribsen** |

|  |  |  |  |  |  |  |  |
| --- | --- | --- | --- | --- | --- | --- | --- |
| 

| Auktoriteettitunnisteet Muokkaa Wikidatassa |
| --- |
|  |
| Kansainväliset | 
* VIAF

 |
|  |
| Kansalliset | 
* Saksa

 |

 |
**Maailman hauskin vitsi** (engl. *The Funniest Joke in the World*) on brittiläisessä komediasarjassa *Monty Pythonin lentävä sirkus* nähty sketsi. Se on yksi sarjan tunnetuimpia sketsejä ja esitettiin alkujaan sarjan ensimmäisessä jaksossa 5. lokakuuta 1969. Sketsin lyhyempi versio sisältyy myös vuonna 1971 valmistuneeseen elokuvaan *Elämä on Pythonia*.

Sketsin aiheena on vitsi, joka on niin hauska, että jokainen sen kuullut kuolee nauruun. Vitsin sisältöä ei sketsin aikana paljasteta katsojille. Sketsissä kuullaan vitsin "saksankielinen käännös", joka ei todellisuudessa tarkoita saksaksi mitään.

Sketsin kulku
-------------

Sketsin alussa Ernest Scribbler (Michael Palin) kirjoittaa kotonaan paperilapulle keksimänsä vitsin, jolle alkaa nauraa hysteerisesti ja kuolee nauruun. Pian paikalle ilmestyy hänen äitinsä (Eric Idle), joka järkyttyy nähdessään poikansa kuolleen ja ryhtyy lukemaan itsemurhaviestiksi luulemaansa lappua, kuollen pian itsekin nauruun. Myöhemmin televisioryhmä saapuu paikalle raportoimaan vaarallisesta vitsistä. Kaksi konstaapelia yrittää takavarikoida vitsin Scribblerin talosta. Hekin saavat surmansa luettuaan vitsin vahingossa, mutta toinen onnistuu ennen kuolemaansa kantamaan lapun pihalle saakka. Pian Britannian armeija kuulee tappavasta vitsistä ja alkaa käyttää sitä salaisena aseena sotatoimiin.

Tässä vaiheessa tarina siirtyy selittämättömästi toisen maailmansodan aikaan. Britit ovat kääntäneet vitsin sana kerrallaan saksaksi ja sitä huudatetaan Ardennien taistelun aikana rintamalla kovaäänisistä vihollisen puolelle, jolloin saksalaissotilaat kuolevat nauruun. Gestapo yrittää kiduttamalla saada sotavangiksi jääneen englantilaisen sotilaan (Michael Palin) paljastamaan vitsin. Kun sotilas kertoo vitsin saksaksi, kuulustelijan apulainen kuolee välittömästi nauruun, mutta tyhmä kuulustelija (John Cleese) kuolee vasta hieman myöhemmin tajuttuaan vitsin viiveellä. Saksalaiset kehittävät oman englanninkielisen vastavitsin, jota lähetetään häiriölähetyksenä brittiläisillä radiotaajuuksilla. Saksalaisten vitsi on kuitenkin kehno sanaleikki, joka ei naurata ketään. Lopussa sketsi muuttuu dokumentiksi, jossa juontaja (Eric Idle) kertoo, että maailman hauskimman vitsin viimeiset kappaleet haudattiin sodan jälkeen syrjäiseen paikkaan. Paikalla on hautakivi, jossa lukee "To the Unknown Joke" ("tuntemattomalle vitsille").
**Mahdottomat marsilaiset** (*Butt-Ugly Martians*) on Yhdistyneen kuningaskunnan ja Yhdysvaltojen yhdessä tuottama, sekä Mike Youngin ja Wendy Cholin luoma 26. jaksoa kestänyt tietokoneanimaatio. Sarja kertoo kolmesta teini-ikäisestä marsilaisista, jotka ovat tulleet hallitsijansa Bogin käskystä valloittamaan maapallon, mutta tulevatkin toisiin ajatuksiin.

Sarja on saanut netissä erittäin huonon vastaanoton ja monet ovat nimenneet sen jopa huonoimmaksi Nickelodeonilla esitetyksi sarjaksi ikinä.

Suomessa sarjaa esitettiin Nelosella vuonna 2004-2006.

Juoni
-----

Mahdottomat marsilaiset valloittavat tiettyjä planeettoja, heidän hallitsijansa Bogin johdolla, joka usein pakottaa heitä tekemään ilkeitä juonia. Valloituksen kohteeksi tullut maapallo sai kuitenkin Mahdottomat marsilaiset kolmikon B-Bop-a-Luna, 2-T Fru-T ja Do-Wah-Diddyn mielen muuttumaan, kun heistä tuli riippuvaisia maapallon ihmeellisiin asioihin. He löysit jotkut asiat mielenkiintoisiksi, kuten sarjakuvat, hampurilaiset, videopelit ja musiikkivideot. Kolmikko lupasikin toisilleen etteivät he enää koskaan vahingoita maapalloa, jossa he saivat myös uusia kavereita Mikestä, Ronaldista, Cedricistä ja Angelasta, jotka myös esittelivät miten hienoa on asua maapallolla.

Marsilaiskolmikko joutuivat kuitenkin keksimään suunnitelmansa muutoksen myötä mitä he kertovat hallitsijalleen Bogille kun hän saa selville kolmikon petturuuden.

Lisäksi he joutuvat useasti tekemisiin kiihkoilevan muukalaismetsästäjän, Stoat Muldoonin, kanssa. Vaikka monilla kerroilla Muldoon ja marsilaiset tekevät yhteistyötä, marsilaisten pyyhkivät yleensä lopuksi hänen muistinsa.

Ääninäyttelijät
---------------

|  |  |  |
| --- | --- | --- |
|  Charlie Schlatter  | … |  B-Bop-a-Luna
  |
|  Rob Paulsen  | … |  2-T Fru-T, Mike Ellis, Ronald
  |
|  Jess Harnell  | … |  Do-Wah-Diddy
  |
|  S. Scott Bullock  | … |  keisari Bog, tohtori Tuho
  |
|  Ogie Banks  | … |  Cedric
  |
|  Kath Soucie  | … |  Angela
  |
|  Robert Stack  | … |  Stoat Muldoon, Alien Hunter
  |

Aiheesta muualla
----------------

* Toonhound.com
Kaksi jainalaisten trithankaraa: Rishabhadeva vasemmalla ja Mahavira oikealla.
**Mahaviran** (540 eaa – 468 eaa?) opetuksiin perustuu intialainen uskonto jainalaisuus.
Mahavira oli todennäköisesti Siddhartha Gautaman vanhempi aikalainen, joka asui Ganges-virran alajuoksulla, tämänhetkisen Biharin alueella. Mahaviran kerrotaan saavuttaneen täydellisen valaistumisen ja tulleen siten jainaksi ("se joka selviytyy"). Mahavira kuoli Pavassa Biharissa täydellisen ravinnosta pidättäytymisen seurauksena. Jainalaiset itse eivät pidä Mahaviraa kuitenkaan uskontonsa perustajana, vaan 24. *trithankarana* eli "suurena opettajana".

Elämäkerta
----------

Mahaviran elinajasta ei ole varmaa tietoa. Jainalainen perinne pitää kiinni vuosista 599–527 eaa. mutta historiantutkijoiden mielestä todellinen elinaika on ollut 50–100 vuotta myöhemmin. Vardhamana Mahavira syntyi sotilassäätyyn jossain Gangesin laakson kuningaskunnista. Nimi Mahavira on lisänimi, joka tarkoittaa suurta sankaria. Hänet kasvatettiin paikallishallitsijaksi, mutta noin 30-vuotiaana hän jätti tehtävänsä ja perheensä ryhtyen askeetiksi. Mahavira teki meditaatio- ja itsekidutusharjoituksia ja hankki elantonsa kerjuulla. Varanasissa hän tapasi jainalaisuuden varhaismuodon kehittäjän, Parsvan, seuraajia ja otti heiltä paljon vaikutteita. Tietyt lähteet väittävät Mahaviran vanhempien kannattaneen Parsvan oppeja.

Kolmantenatoista askeettivuotenaan Mahavira saavutti valaistumisen ja sai kunnianimen jina tai jaina (suom. *voittaja; se,joka selviytyy*). Tämän jälkeen hän kierteli 30 vuotta opettamassa Gangesin varren kuningaskunnissa, ja kävi varmuudella ainakin Kashissa, Kosalassa ja Magadhassa. Hän kuoli yli 70-vuotiaana paastoamalla itsensä hengiltä. Tämä paasto on säilynyt äärimmäisenä esikuvana jainalaisille.

Lähteet
-------

* Ahokallio,Tapio;Helve,Helena;Salmenkylä,Riitta;Tolonen,Anja: *Uskonto ja maailmankatsomus*. Kirjapaja, 2000. ISBN 951-625-249-4.
* Asko Parpola (toimittaja): *Intian kulttuuri*. Otava Oy, 2005. ISBN 951-1-18365-6.

### Viitteet

1. ↑  Ahokallio,Tapio;Helve,Helena;Salmenkylä,Riitta;Tolonen,Anja: *Uskonto ja maailmankatsomus*. Kirjapaja, 2000. ISBN 951-625-249-4.
2. 1 2  Asko Parpola (toimittaja): *Intian kulttuuri*. Otava Oy, 2005. ISBN 951-1-18365-6.

Aiheesta muualla
----------------

* Kuvia tai muita tiedostoja aiheesta **Mahavira** Wikimedia Commonsissa
Rubysuklaalevy
**Rubysuklaa** tai **rubiinisuklaa** on vuosina 2004–2017 kehitelty uusi suklaatyyppi. Se on väriltään vaaleanpunaista, mikä johtuu siitä ettei sitä ole ruskean suklaan tavoin fermentoitu vaan happokäsitelty. Suklaatyypin toi markkinoille belgialais-sveitsiläinen kaakaonjalostusyhtiö Barry Callebaut vuonna 2017, ja sitä on markkinoitu "maailman harvinaisimpana suklaana", jonka saatavuus on ollut rajoitettua. Toisaalta valmistusprosessi soveltuu erinomaisesti massatuotantoon myös halvemmista kaakaolaaduista. Vaaleanpunaisella värillä nähdään olevan suurta kaupallista potentiaalia. Maultaan rubysuklaata kuvataan marjaisan hapokkaaksi. Rubysuklaa on herättänyt kiistelyä muun muassa fosforihappoa käyttävän teollisen valmistusprosessinsa takia, eivätkä monet suklaa-asiantuntijat hyväksy sitä.

Lähteet
-------

1. 1 2  Kuusisalo, Hanna: Ruby-suklaa on monelle uusi tuttavuus – rubiinisuklaa viettelee marjaisalla maulla ja pinkillä värillä *Kotiliesi*.  27.4.2021. Viitattu 17.10.2021.
2. ↑  Egutkina, Anna: Vaaleanpunainen rubiinisuklaa revittiin käsistä marraskuussa - uusi erä harvinaisuutta tulossa kauppoihin tällä viikolla *Iltalehti*.  11.2.2019. Viitattu 16.10.2021.
3. ↑  Paljakka, Eeva: Ilouutinen suklaan ystäville! Himoittu ja harvinainen Ruby-suklaa on nyt kaikkien ulottuvilla *Iltalehti*.  2.12.2019. Viitattu 16.10.2021.
4. ↑  Maailman harvinaisinta suklaata taas saatavilla Fazerilla – Fazer Pure Ruby *Fazer*.  Helmikuu 2019.  Arkistoitu 16.10.2021. Viitattu 16.10.2021.
5. ↑  Karhunen, Jarkko A.: Ruby-suklaa – aikakautemme suurin huijausko? *Laatusuklaa-sivusto, Online Trade Finland Oy*.  10.4.2019. Viitattu 16.10.2021.

Aiheesta muualla
----------------

* Kuvia tai muita tiedostoja aiheesta **Rubysuklaa** Wikimedia Commonsissa

Käännös suomeksiKäännös suomeksi Tämä artikkeli tai sen osa on käännetty tai siihen on haettu tietoja muunkielisen Wikipedian artikkelista.   
Alkuperäinen artikkeli: en:Ruby chocolate
**The Herald** on Skotlannissa ilmestyvä sanomalehti, joka on perustettu vuonna 1783. Se on yksi maailman vanhimmista edelleen ilmestyvistä sanomalehdistä. *The Herald* on puolueisiin sitoutumaton, linjaltaan keskusta-vasemmistolainen julkaisu. Lehti kannatti vuoden 2014 kansanäänestyksessä Skotlannin pysymistä Yhdistyneen kuningaskunnan osana mutta vaati samalla, että devoluutiota eli vallan hajauttamista Britannian keskushallinnolta alueelliselle tasolle pitää jatkaa.

*The Heraldin* ensimmäisessä numerossa vuonna 1783 oli skuuppi: Yhdysvaltain vapaussodan päättäneissä rauhanneuvotteluissa oli allekirjoitettu ensimmäiset sopimukset. Lehden nimi oli silloin *Glasgow Advertiser*. Nimi muutettiin muotoon *The Glasgow Herald* vuonna 1805 ja *The Herald* vuonna 1992.

Lehden perustaja ja ensimmäinen päätoimittaja oli John Mennons.

Lähteet
-------

1. ↑  The Herald *eurotopics.net*. Viitattu 17.2.2021. (englanniksi)
2. ↑  The Herald's view: we back staying within UK, but only if there's more far-reaching further devolution *The Herald*.  16.9.2014. Viitattu 11.8.2021. (englanniksi)
3. ↑  The golden age of print.  *Scottish Daily Mail*, 3.6.2017. Artikkelin verkkoversio.
4. ↑  The Glasgow Herald *hebrideanconnections.com*. Viitattu 17.2.2021. (englanniksi)
5. ↑  The debt that is owed to The Herald's founding editor *The Herald*.  6.12.2018. Viitattu 26.2.2021. (englanniksi)
**Michael Tinsley** (s. 21. huhtikuuta 1984 Little Rock, Arkansas) on yhdysvaltalainen yleisurheilija, joka kilpailee 400 metrin aitajuoksussa.

Ura
---

Tinsley sijoittui kolmanneksi Yhdysvaltain ulkoratojen mestaruuskilpailuissa vuonna 2010 ajalla 48,46 sekuntia. Hän voitti vuonna 2012 Yhdysvaltain olympiakarsinnan ja ansaitsi paikan olympiajoukkueessa.

Tinsley voitti olympialaisissa alkueränsä ajalla 49,13 sekuntia. Semifinaalissa hän juoksi oman kauden parhaan aikansa 48,13. 6. elokuuta hän sijoittui finaalissa hopealle juoksemalla ennätyksensä 47,91. Sitä ennen hänen ennätyksensä oli 48,02 vuodelta 2007.

Tinsley voitti Yhdysvaltojen-mestaruuden 2013. Moskovan MM-kilpailuissa hän sai hopeaa ennätyksellään 47,70. Hän hävisi kilpailun voittaneelle Jehue Gordonille vain sadasosasekunnin.

Tinsley sijoittui kahdeksanneksi Pekingin MM-kilpailuissa 2015. Hän sijoittui 2016 Yhdysvaltojen-mestaruuskilpailuissa kolmanneksi. Rio de Janeiron olympialaisissa hän karsiutui alkuerissä.

Lähteet
-------

1. ↑  Michael TinsleyArkistoitu kopio *sports-reference.com*.  Arkistoitu 14.8.2012. Viitattu 15.8.2013. (englanniksi)
2. 1 2 3 4  Michael Tinsley *tilastopaja.org*. Viitattu 26.3.2017. (englanniksi)[vanhentunut linkki]
3. ↑  Gordon aidatun ratakierroksen MM-valtias - Sanchez pettyi *yle.fi*.  15.8.2013. Viitattu 15.8.2013.


|  |  |  |
| --- | --- | --- |
| 

|  |  |
| --- | --- |
| Auktoriteettitunnisteet: Henkilöt Muokkaa Wikidatassa | 
* World Athletics
* Tilastopaja 🔒

 |

 |